CELEX: 32021R2153
Language: sk
Date: 2021-08-06 00:00:00
Title: Delegované nariadenie Komisie (EÚ) 2021/2153 zo 6. augusta 2021, ktorým sa dopĺňa smernica Európskeho parlamentu a Rady (EÚ) 2019/2034, pokiaľ ide o regulačné technické predpisy, ktorými sa spresňujú kritériá na podriadenie určitých investičných spoločností požiadavkám nariadenia (EÚ) č. 575/2013 (Text s významom pre EHP)

7.12.2021   
               
               
                  SK
               
               
                  Úradný vestník Európskej únie
               
               
                  L 436/9
               
            
         DELEGOVANÉ NARIADENIE KOMISIE (EÚ) 2021/2153
         zo 6. augusta 2021,
         ktorým sa dopĺňa smernica Európskeho parlamentu a Rady (EÚ) 2019/2034, pokiaľ ide o regulačné technické predpisy, ktorými sa spresňujú kritériá na podriadenie určitých investičných spoločností požiadavkám nariadenia (EÚ) č. 575/2013
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2019/2034 z 27. novembra 2019 o prudenciálnom dohľade nad investičnými spoločnosťami a o zmene smerníc 2002/87/ES, 2009/65/ES, 2011/61/EÚ, 2013/36/EÚ, 2014/59/EÚ a 2014/65/EÚ (1), a najmä na jej článok 5 ods. 6 tretí pododsek,
         keďže:
         
                     (1)
                  
                  
                     V súlade s článkom 5 ods. 1 smernice (EÚ) 2019/2034 môžu príslušné orgány vyžadovať, aby sa na určité investičné spoločnosti vzťahovalo rovnaké prudenciálne zaobchádzanie ako na úverové inštitúcie, ktoré patria do rozsahu pôsobnosti nariadenia Európskeho parlamentu a Rady (EÚ) č. 575/2013 (2), a aby dodržiavali prudenciálny dohľad podľa smernice Európskeho parlamentu a Rady 2013/36/EÚ (3).
                  
               
                     (2)
                  
                  
                     Na účely článku 5 ods. 1 písm. a) smernice (EÚ) 2019/2034 by sa malo spresniť, že ak investičná spoločnosť vykonáva činnosti presahujúce aspoň jednu zo štyroch kvantitatívnych prahových hodnôt pre mimoburzové deriváty, upisovanie finančných nástrojov a/alebo umiestňovanie finančných nástrojov na základe pevného záväzku, úvery alebo pôžičky poskytnuté investorom a nesplatené dlhové cenné papiere, tieto činnosti sa vykonávajú v takom rozsahu, že zlyhanie alebo problémy investičnej spoločnosti by mohli viesť k systémovému riziku.
                  
               
                     (3)
                  
                  
                     Vzhľadom na systémový význam činností investičných spoločností, ako sa uvádza v článku 5 smernice (EÚ) 2019/2034, a potenciálny významný vplyv nákazlivého účinku v celom finančnom sektore by sa na účely článku 5 ods. 1 písm. b) smernice (EÚ) 2019/2034 mali posúdiť investičné spoločnosti, ktoré sú zúčtovacími členmi vymedzenými v článku 4 ods. 1 bode 3 nariadenia (EÚ) 2019/2033 a ktoré ponúkajú zúčtovacie služby iným finančným inštitúciám, ktoré samy nie sú zúčtovacími členmi.
                  
               
                     (4)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo po konzultácii s Európskym orgánom pre cenné papiere a trhy.
                  
               
                     (5)
                  
                  
                     Európsky orgán pre bankovníctvo uskutočnil otvorené verejné konzultácie o návrhu regulačných technických predpisov, z ktorého vychádza toto nariadenie, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (4),
                  
               PRIJALA TOTO NARIADENIE:
         
            Článok 1
            Rozsah činností
            Na účely článku 5 ods. 1 písm. a) smernice (EÚ) 2019/2034 sa činnosti investičnej spoločnosti považujú za vykonávané v takom rozsahu, že zlyhanie alebo problémy investičnej spoločnosti by mohli viesť k systémovému riziku, ak investičná spoločnosť prekročí ktorúkoľvek z týchto prahových hodnôt:
            
                        a)
                     
                     
                        celková hrubá pomyselná hodnota mimoburzových derivátov, ktoré sa nezúčtovávajú centrálne, vo výške 50 miliárd EUR;
                     
                  
                        b)
                     
                     
                        celková hodnota upisovania finančných nástrojov a/alebo umiestňovania finančných nástrojov na základe pevného záväzku vo výške 5 miliárd EUR;
                     
                  
                        c)
                     
                     
                        celková hodnota úverov alebo pôžičiek poskytnutých investorom s cieľom umožniť im vykonávať transakcie vo výške 5 miliárd EUR a
                     
                  
                        d)
                     
                     
                        celková hodnota nesplatených dlhových cenných papierov vo výške 5 miliárd EUR.
                     
                  
         
            Článok 2
            Zúčtovací člen
            Investičné spoločnosti, ktoré sú zúčtovacími členmi a ktoré ponúkajú zúčtovacie služby iným subjektom finančného sektora, ktoré samy nie sú zúčtovacími členmi, sa posudzujú na účely článku 5 ods. 1 písm. b) smernice (EÚ) 2019/2034.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 64.
         
            (2)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
         
            (3)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
         
            (4)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).